Puhe Soukan kappelin itsenäisyyspäiväjuhlassa 2018

Finanssineuvos Erkki J. Tassia:

Arvoisat soukkalaiset, hyvät juhlavieraat!

Olemme viime vuonna viettäneet maamme itsenäisyyden satavuotisjuhlia. Itsenäisyytemme alussa kansamme oli voimakkaasti kahtia jakautunut. Lakeja säätämällä pyrittiin poistamaan epäkohtia, mutta kansallamme ei ollut malttia odottaa sen työn tuloksia, vaan osa väestöstä ajautui kiihotettuna kapinaan, jota tuettiin maamme ulkopuolelta. Seurauksena oli traaginen, julma ja tuhoisa sisällissota. Sodan päättyessä osa kapinajohtajista etsi turvaa itäisestä naapurista, mutta useimmat saivat loppunsa siellä rangaistuksena vallankumouksen epäonnistumisesta. Vallankumous syö lapsensa, sanotaan.

Sodan jälkeen voittajat ja voitetut ryhtyivät kuitenkin yhteistyössä rakentamaan maatamme niin kunnallisella kuin valtakunnallisella tasolla. Toki epäluulo ja katkeruus säilyivät pitkään molemmilla puolilla, mutta pyrkimyksenä oli win-win periaatteella vastata eri väestöryhmien tarpeisiin. Yhtenäisyytemme lujittui siinä määrin, että kykenimme kestämään edessä olleet talvisodan ja jatkosodan paineet. Selvisimme myös vaaran vuosista ja sotakorvauksista, joita hävinneenä, mutta itsenäisyytemme säilyttäneenä osapuolena jouduimme maksamaan. Olemme kyenneet jälleenasuttamaan luovutetuilta alueilta tulleet sadattuhannet evakot. Olemme säilyttäneet yhteiskuntajärjestyksemme ja yhtenäisyytemme siinä määrin, että olemme saavuttaneet nykyisen, kansainvälisestikin korkean taloudellisen, teknisen ja kulttuurisen tason.

Nykyinen tilanteemme antaisi hyvät mahdollisuudet jatkaa kehitystyötä itsenäisyytemme toisen satavuotiskauden aikana. Sen kauden alussa olemme nyt. Kahtia jakautumisen tummat pilvet ovat kuitenkin nousseet maailman taivaalle. Vastakkainasetteluja näkyy niin kansojen välillä kuin niiden sisällä, emmekä tiedä mihin kaikkeen se johtaa. Kansakuntien jakautuminen muodostuu hankalaksi ja jopa vaaralliseksi silloin, kun eri osapuolet linnoittautuvat niin tiukasti omien arvojensa ja tavoitteittensa taakse etteivät pysty yhteistyöhön. Tästä on esimerkkinä läntisen naapurimme hallituksen muodostaminen. Tiukka blokkiajattelu estää yhteistyön eikä kiilaksi muodostuneen kolmannen osapuolen kanssa kukaan halua tehdä yhteistyötä. Voimme vain toivoa, etteivät tilanteet purkaudu väkivaltaisuuksiin. Ranskassa näin on jo käynytkin.

Läntisessä supervallassa kahtiajako on todella jyrkkä ja siellä näkyy jo merkkejä sodasta kirjepommien muodossa, vaikka ne onkin saatu puretuksi ja näyttävät jääneen suutareiksi.

Myös meidän maassamme esiintyy voimakkaita vastakkainasetteluja niin maallisella kuin kirkollisella toimintakentällä. Demokratiassa on hyväksytty vallan kolmijako eli lainsäädäntövalta, tuomiovalta ja toimeenpanovalta ovat erotetut toisistaan. Silloin kun toimeenpanovalta vaikkapa edunvalvonnan nimellä ryhtyy sanelemaan kuinka lakeja tulee säätää, olemme varsin arveluttavalla tiellä.

Kirkollisella kentällä avioliittokysymys on jakava tekijä silloin, kun maallista lainsäädäntöä ryhdytään soveltamaan hengellisiin tai kirkollisiin kysymyksiin. Kirkkolain ja kirkkojärjestyksen mukaan Raamatun, Jumalan Sanan, tulee olla näissä kysymyksissä ylin ohje. Työntekijöiden tulee yrityksissäkin toimia johdon antamien ohjeiden eikä omien mieltymysten mukaan. Seurakuntavaaleissa valittujen toimielinten olisi hyvä muistaa, että seurakuntien keskeinen tehtävä on evankeliumin julistaminen ja myötävaikuttaminen siihen, että mahdollisimman monelle syntyisi ja säilyisi elävä yhteys Jeesukseen Kristukseen. On hyvä pyrkiä yhteisymmär-rykseen niissä kysymyksissä, joissa se suinkin on mahdollista. Laiha sopu on aina parempi kuin lihava riita. Jeesuskin sanoi pari tuhatta vuotta sitten yhä voimassa olevan totuuden: ”Jokainen valtakunta, joka jakautuu ja taistelee itseään vastaan, tuhoutuu ja talot sortuvat toinen toisensa päälle.” Suomessa on totuttu vaikeissakin asioissa neuvottelemalla pääsemään eteenpäin ja onneksi siitä on viimeaikoinakin nähty viitteitä.

Itsenäisyyspäivänä sopii ajatella myös sodistamme saatuja kokemuksia ja niissä maatamme puolustaneita sotaveteraaneja ja lottia, jotka itseään säästämättä turvasivat maamme vapauden. Itsenäisyyden säilyminen ei ole itsestään selvää. Laajan maan puolustamiseksi olemme halunneet säilyttää yleisen asevelvollisuuden ja avanneet samat mahdollisuudet myös naisille. Olemme varustautuneet riittävästi myös tarpeellisen materiaalin osalta. Haluamme huolehtia omasta turvallisuudestamme ainakin siihen saakka kunnes ystävät ehtivät apuun. Avun vastaan-ottamista olemme myös harjoitelleet. Nato-yhteensopivuus on olemassa ja jäsenoptio on voimassa muistuttamassa, ettemme jää yksin jos joku tulee tänne pahat mielessään.

Tämä vuosi on Soukalle ja tänne muuttaneille asukkaille merkkivuosi. Soukka on saavuttanut miehen iän. Vuoden 1968 lokakuun puolivälissä muuttivat ensimmäiset asukkaat soukkalaiseen kerrostaloon Yläkartanontien pohjoispuolelle. Ja siitä on siis 50 vuotta. Satuin käymään silloin Soukassa ja näin mm. kuinka armeijan kuorma-auto toi erään muuttokuorman Soukkaan.

Ensimmäisen kerran kävin Soukassa silloin kun Suvisaariston tien varressa oli suuri mainostaulu, jonka luota lähti Soukan tulevaa kerrostaloaluetta kiertelevä merkitty polku. Sitä kulkiessani tulin nykyisen Yläkartanontien kohdalle, josta oli kaadettu puut ja miehet polttelivat risuja ja oksia kasoissa. Eikä kallioleikkauksia vielä ollut.

Tutustuessani uuteen kotiseutuumme satuin kulkemaan nykyisen kerrostaloalueen eteläpuolitse länteen Kasavuorelle, josta avautui huikaiseva, aurinkoinen näkymä Espoonlahdelle. Se sykähdytti syvästi purjehduksesta haaveilleen miehen mieltä.

Olimme asuntosäästäjiä Espoon Lounaisrannikolle emmekä Tikkurilan Hiekkaharjuun, mikä olisi ollut Postipankin toinen vaihtoehto. Muutimme Soukanvuorelle helmikuun lopussa 1970 ja seuraavana aamuna avattiin enimmäinen liikerakennus Yläkartanontien varrella. Kaupallisten palvelujen yläpuolella oli ensimmäinen Alkukirkoksi kutsuttu seurakunnallinen kokoontumistila. Marraskuussa 1970 tässä huonetilassa pidettiin Soukan Venekerhon perustava kokous ja toimin ensimmäiset vuodet kerhon sihteerinä. Klobbenille saimme talkootyönä rakentaa venesataman, joka on kaupungin ja venekerhon yhteistyönä kehittynyt huimasti niistä ajoista.

Tänä vuonna tuo ensimmäinen liikerakennus on jo purettu ja paikalla olevan syvän kuopan kautta menee sisäänkäyntitunneli Soukan tulevalle metroasemalle. Kuten tiedämme Soukkaa on tarkoitus täydennys-rakentaa ja monin tavoin muutenkin kehittää. Toivoa sopii, että kaikki tapahtuu maltilla ja nykyisten asukkaiden toiveita kunnioittaen sekä ylilyöntejä välttäen. Uskokaamme ja luottakaamme tulevaan myönteiseen kehitykseen.

Arvoisat kuulijat!

 Hyvää presidentillistä tapaa noudattaen haluan lopuksi toivottaa isänmaallemme ja rakkaalle Soukallemme sekä kaikille asukkaille Jumalan Siunausta!!